ไอเอ็นจีขายกองทุนตราสารหนี้3เดือน
บลจ.ไอเอ็นจี เปิดขายกองทุนไอเอ็นจี ไทย 3 เดือน โรล โอเว่อร์A รอบใหม่ ลงทุนตราสารหนี้ในประเทศ เหมาะพักเงินช่วงสั้น&nbsp;
28 มิ.ย. 2554

บลจ.ไอเอ็นจี เปิดขายกองทุนไอเอ็นจี ไทย 3 เดือน โรล โอเว่อร์A รอบใหม่ ลงทุนตราสารหนี้ในประเทศ เหมาะพักเงินช่วงสั้น 
นายต่อ  อินทวิวัฒน์  ผู้ช่วยกรรมการผู้จัดการ  ฝ่ายธุรกิจกองทุนและที่ปรึกษาการลงทุน  บริษัทหลักทรัพย์จัดการกองทุน (บลจ.) ไอเอ็นจี (ประเทศไทย) เปิดเผยว่า ระหว่างวันที่ 27 มิ.ย.-4 ก.ค.2554 บลจ.ไอเอ็นจี จะเปิดรับคำสั่งซื้อขายคืนหน่วยลงทุนของกองทุนเปิด ไอเอ็นจี ไทย 3 เดือน โรล โอเว่อร์ A  ลงทุนในตราสารหนี้ภาครัฐ รวมทั้งตั๋วสัญญาใช้เงินและตั๋วแลกเงินของธนาคารพาณิชย์ที่มีอายุการลงทุนเฉลี่ยประมาณ 3 เดือน
กองทุนไม่ได้กำหนดอายุของโครงการ  แต่จะเปิดให้ผู้ถือหน่วยลงทุนส่งคำสั่งซื้อขายหน่วยลงทุนเป็นรอบทุกๆ 3 เดือน ในรอบนี้บริษัทฯ จะดำเนินการรับซื้อหรือขายหน่วยลงทุนให้ในวันที่ 6 ก.ค.2554 
“เหมาะสำหรับพักเงินระยะสั้น เพื่อรอจังหวะในการกระจายการลงทุนไปในสินทรัพย์อื่นๆ โดยเฉพาะช่วงที่ดอกเบี้ยกำลังอยู่ในขาขึ้น หลังจากได้รับแรงกดดันจากภาวะเงินเฟ้อที่ขยับสูงขึ้น ซึ่งไม่ใช่เฉพาะประเทศไทยที่ได้รับผลกระทบจากการปรับตัวสูงขึ้นของเงินเฟ้อ แต่ประเทศต่างๆ ทั่วโลกที่มีศักยภาพในการขยายตัวทางเศรษฐกิจ ส่งผลให้ทิศทางการปรับขึ้นยังคงมีอยู่ ซึ่งเป็นช่วงเวลาที่นักลงทุนควรหาแหล่งพักเงินระยะสั้นๆ เพื่อรอจังหวะกลับเข้าไปในช่วงที่ดอกเบี้ยขยับสูงขึ้น”นายต่อกล่าว
นอกจากนี้ ทิศทางการลงทุนในตลาดหุ้นในปัจจุบันยังเคลื่อนไหวแกว่งตัวแคบๆ เพราะความกังวลจากสถานการณ์หนี้ในยุโรป รวมถึงความไม่แน่นอนทางการเมืองหลังการเลือกตั้ง ซึ่งเหล่านี้เป็นปัจจัยที่สนับสนุนให้กองทุนตราสารหนี้ระยะสั้นเป็นทางเลือกที่น่าสนใจของนักลงทุน เพราะนักลงทุนสามารถลดความผันผวนด้วยโอกาสในการรับผลตอบแทนที่แน่นอนในช่วง 3 เดือน อีกทั้งผลตอบแทนก็มีโอกาสที่จะสูงกว่าเงินฝากธนาคารพาณิชย์ในระยะเวลาเดียวกันอีกด้วย